Христо Смирненски
Принц безпаричен…

chitanka.info

Принц безпаричен, роден край Егея,

раснал сред нарове, спал под лози,

в хладната столица мене срази

русата внучка на дядо Мойсея.

И сред кипежа на кървава битва

втурнах се мълком след нейния лик,

с мъка задържах аз яростен вик,

с ярост прогонвах аз всяка молитва.

Сред редовете на бранници прашни

хиляди мечове хванах в ръце,

но несломимото нейно сърце

твърдо отблъсваше удари страшни.

Блед и отчаян аз днес съм излезъл

от редовете на бурната рат,

зер пред очите ви друг бранник млад

сряза сърцето й с златний си жезъл.

Принц безпаричен, роден край Егея,

раснал сред нарове, спал под лози,

в хладната столица мене срази

русата внучка на дядо Мойсея.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.